ኢትዮጵያ የቤተሰብ ምጣኔ አገልግሎት ተደራሽ ለማድረግ እየሰራች ነው፡-ጠ/ሚ ሀይለማርያም
አዲስ አበባ፤ ህዳር 4/2006 (ዋኢማ) – እ.ኤ.አ በ2020 11 ሚሊዮን ሴቶች የቤተሰብ ምጣኔ አገልግሎት ተጠቃሚ ለማድረግ መንግስት በትኩረት እየሰራ መሆኑን ጠቅላይ ሚኒስትር ሀይለማርያም ደሳለኝ ገለጹ፡፡3ኛው ዓለም አቀፉ የቤተሰብ ምጣኔ አገልግሎት ጉባዔ ዛሬ ህዳር 3/2006 በአዲስ አበባ  ተጀምራል፡፡ዓለም አቀፉ የቤተሰብ ምጣኔ አገልግሎት ጉባኤ ሲጀመር ጠቅላይ ሚኒስትር ሀይለማርያም ደሳለኝ እንዳሉት ኢትዮጵያ የቤተሰብ ምጣኔ አገልግሎት ተደራሽ ለማድረግ እየሰራች ነው፡፡ኢትዮጵያ የሚሊኒየም የልማት ግቦች ለማሳካት የእድገትና ትራስፎርሜሽን እቅድ በመቅረጽ እየሰራች ነው ያሉት ጠቅላይ ሚኒስትር ሀይለማርያም ደሳለኝ በተለይም የጤና አገልግሎቶች በማስፋት እ.ኤ.አ በ2020 11 ሚሊዮን ሴቶች የቤተሰብ ምጣኔ አገልግሎት ተጠቃሚ ለማድረግ በትኩረት እየተሰራ መሆኑን ገልጸዋል፡፡በኢትዮጵያ መሰረታዊ የጤና አገልግሎቶች ተደራሽ ለማድረግ 38 ሺህ የጤና አክስቴንሽን ባለሙያዎች መሰማራታቸውን ጠቅላይ ሚኒስትር ሀይለማርያም ደሳለኝ ተናግረዋል፡፡የሚሊኒየም የልማት ግቦች ለማሳካት እየተካሄደ ባለው ጥረት ውጤታማ ተግባራት እንደተከናወኑ ሁሉ ፈታኝ ማነቆዎች እንዳሉም የገለጹት ጠቅላይ ሚኒስትር ሀይለማርያም ደሳለኝ በተለይም የእናቶች ሞት በመቀነስ ዙርያ የተቀናጀ ተግባር ሊከናወን እንደሚገባ አስገንዝበዋል፡፡የአፍሪካ ህብረት ኮሚሽነር ዶ/ር ድላሚኒ ዙማ አፍሪካ እድገትዋን ለማስቀጠል የቤተሰብ ምጣኔ አገልግሎት ተደራሽ ማድረግ ወሳኝ ነው ብለዋል፡፡በመሆኑም የአፍሪካ ሀገራት ለዘርፉ ትኩረት በመስጠት ልማታቸውን ማጠናከር እንደሚገባቸው ዶ/ር ድላሚኒ ዙማ አስገንዝበዋል፡፡እንደ ኢሬቴድ ዘገባ ኢትዮጵያ ባለፉት አስር አመታት የቤተሰብ ምጣኔ አገልግሎት በአምስት እጥፍ ማሳደግ ችላለች፡፡በዘርፉም ኢትዮጵያን ጨምሮ ማላዊና ሩዋንዳ ውጤታማ ስራ ያከናወኑ የአፍሪካ ሀገራት ናቸው፡፡